Lugredery wat ook SA bedien gebruik omstrede Boeing(Argieffoto) Comair, wat British Airways se binnelandse vlugte in Suid-Afrika bedryf, het Maandag gesê hy het geen planne om sy Boeing 737 Max 8-vliegtuie op die grond te hou nie. Volgens Comair sal hy die onderskeie ondersoeke oor die Lion Air-vliegongeluk van verlede jaar en Sondag se Ethiopian Airlines-vliegongeluk monitor. Comair het einde verlede maand die eerste van agt Boeing 737 MAX 8-vliegtuie op bestelling ontvang. Wrenelle Stander, uitvoerende direkteur van Comair se lugdiensafdeling, het gesê die maatskappy is in noue kontak met Boeing en die Suid-Afrikaanse Burgerlugvaartowerheid (Sacaa) ná afloop van Sondag se gebeure. “Ons hoogsopgeleide en ervare personeel en ingenieurs bly waaksaam. As ons inligting ontvang wat ons [dwing om] die situasie te hersien, kan u verseker wees dat ons toepaslike stappe sal doen ter wille van die veiligheid van ons personeel en kliënte,” het Stander in ŉ verklaring gesê. Die 737 MAX 8 is een van die mees gebruikte vliegtuie by talle lugrederye en teen November verlede jaar was daar 330 van dié vliegtuie reg oor die wêreld in gebruik, lui die verklaring. Ethiopian Airlines het intussen tot die besluit gekom om al sy vlugte met Boeing 737 Max 8-vliegtuie as ŉ veiligheidsmaatreël voorlopig te staak. Asrat Begashaw, woorvoerder van die lugredery, het Maandag gesê hoewel dit nog nie bekend is wat die ongeluk Sondag veroorsaak het nie, het die lugdiens besluit om die gebruik van die oorblywende vier 737 Max 8-vliegtuie tot verdere kennisgewing te staak. Ethiopian Airlines het ten tyde van die ongeluk vyf nuwe 737 Max 8-vliegtuie gebruik en op die aflewering van nog 25 gewag. Die Karibiese lugredery Cayman Airways het ook tot dié besluit gekom en vlugte van twee van die vliegtuie gestaak. Cayman het sy eerste 737 Max 8-vliegtuig in November verlede jaar en sy tweede vandeesmaand ontvang. Dít volg nadat die Chinese burgerlugvaartadministrasie reeds ná Sondag se ongeluk alle Chinese lugrederye aangesê het om sy vlugte met dié omstrede vliegtuig liefs op die grond te hou. Die Midde-Oosterse begrotingslugredery FlyDubai het egter gesê dat hy tans in kontak is met Boeing met betrekking tot sy 737 Max 8-vliegtuie en vertroue in dié model het. FlyDubai bedryf 11 Boeing 737 MAX-8- en twee Boeing MAX-9-vliegtuie. Die lugdiens het Maandag gesê dat hy in ŉ proses was “om die regte vliegtuig vir sy bedrywighede te kies en het kennis geneem dat dié model aan alle regulasies voldoen”. Maroela Media het vroeër berig ’n vliegtuig van Ethiopian Airlines met 157 mense aan boord het Sondagoggend geval kort nadat dit opgestyg het in Addis Abeba op pad na Nairobi. Die lugredery het in ŉ verklaring gesê 149 passasiers en agt bemanningslede was aan boord van die Boeing 737 toe dit neergestort het ses minute nadat dit opgestyg het.